**ПРАВИЛНИК[[1]](#footnote-1)**

**за работата на Извршен одбор**

**на Здружение \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ОПШТИ ОДРЕДБИ[[2]](#footnote-2)**

**Член 1**

Со овој Правилник Собранието наЗдружение \_\_\_\_\_\_\_\_\_\_\_\_\_\_\_\_\_\_\_\_\_ (понатаму Здружението) врз основа на Статутот на Здружението ги определува условите и критериумите за предлагање, избор и состав на членовите на Извршниот одбор, како и основните правила за неговото работење. Сè што не е опфатено со овој Правилник треба да биде во согласност со Статутот на Здружението.

**Член 2**

Извршниот одбор го избира Собранието на Здружението и има мандат од четири години, со право за повторен избор. Членовите на Извршниот одбор се избираат на седница на изборно собрание, со јавно гласање, со просто мнозинство гласови од вкупниот број на присутните членови.

Во случај на предвремено престанување на членството на некој член во Извршниот одбор, новиот член ќе го изберат останатите членови на Извршниот Одбор во рок од 30 дена по неговото повлекување. Притоа Претседателот упатува повик до членството со образец за аплицирање за избор на нов член на Извршниот Одбор во рок од 10 дена, а одлуката се носи врз основа на избро од добиените апликации.

**Член 3**

Извршниот одбор управува со Здружението во согласност со Статутот раководи со работата на Здружението и располага со оригинерни, статутарни и законски овластувања и овластувања делегирани од Собранието.

**Член 4**

Извршниот одбор на Здружението се состои од 7-9 членови, Мандат на членовите трае 4 години со право на повторен избор.

Претседателот на Извршниот одбор е Претседателот на Здружението, и е автоматски член на Извршен одбор, сите други членови се избираат од Собранието.

Предлог за избор на Претседател на Здружението може да поднесат и најмалку двајца членови на Извршниот одбор.

Потпретседателот кој го заменува Претседателот во негово отсуство, на седница по оставка, разрешување или друга неможност за вршење на функцијата Претседател, по правило се избира на конститутивната седница на Извршниот одбор или Собрание. На седницата треба да присуствува просто мнозинство од членовите.

Потпретседателот за својата работа одговара на Претседателот на Здружението, Извршниот одбор и Собранието. Има мандат од 4 години со право на повторен избор.

Претседателот на Извршниот одбор ги следи и ги анализира состојбите и проблемите во дејноста, дава прогнози и предвидувања за идни услови, проблеми и можности, комуницира и соработува со други организации.

Претседателот на Извршниот одбор има функција која подразбира претставување на организацијата во блиска соработка со Извршниот одбро пред трети лица на официјални настани, прес-конференции итн., е полноправен член на Собранието и на Извршниот одбор и е одговорен за спроведувањето на Статутот, одлуките, ставовите и политиките на Собранието и Извршниот одбор.

Претседателот на Извршниот одбор е одговорен за спроведувањето на активностите на Здружението и одборот помеѓу два состанока на Извршниот одбор. За сите одлуки донесени во таквите периоди го известува Извршниот одбор којшто се изјаснува дали таквата одлука е применлива и во идни ситуации.

Претседателот врши и други работи во негова/нејзина надлежност во склад со Законот, Статутот и општите акти.

Претседателот може да биде разрешен на истиот начин на кој бил и избран.

**КАНДИДИРАЊЕ И ИЗБОР НА ЧЛЕНОВИ НА ИЗВРНИОТ ОДБОР**

**Член 5**

Кандидирањето е можно по принцип на:

- самокандидирање со поддршка од 5 редовни членови;

- кандидирање по предлог од најмалку 5 редовни членови

Кандидатурата за членство во Извршен одбор мора да се поднесе во писмена форма или електронски најдоцна три дена пред одржување на изборното собрание.

Предложениот член на Извршниот одбор при кандидирањето ги доставува личните податоци – адреса, контакт информации и број на членска книшка на Здружението.

На секој кандидат доколку сака ќе му биде овозможено во моментот на истакнувањето на кандидатурата да изврши свое претставување на веб - страната на Здружението.

**Член 6**

Членот во Извршниот одбор треба да биде лице, т.е. редовен член, кое има истакнат афирмативен професионален и/или општествен ангажман низ кој може основано да се претстави квалитетен ангажман во име на остварување на целите и задачите на Здружението, а притоа да ги задоволува следните критериуми:

* Активен ангажман од најмалку 2 години;
* Намирени обврски кон Здружението.

**Член 7**

Членовите на Извршниот одбор на Здружението се предлагаат и се избираат и во согласност со критериумите - соодветната етничка, родова и регионална застапеност на кандидатите.

Настојувањето за запазување на принципот на правична застапеност не може да биде доведено до степен на врвен и првичен критериум доколку со тоа може да се дојде до напуштање на основните потребни лични и професионални квалификации и капацитет за членување во Извршен одбор.

При изборот е допуштено и препорачливо со еден кандидат/член да се задоволат повеќе критериуми одеднаш (на пример, регион-етникум, пол и сл...).

**Член 8**

Изборот на членовите на Извршниот одбор го врши Собранието, а веродостојноста на изборот ја верификува Верификационата комисија на Собранието на Здружението на изборно собрание.

Изборот на членовите на Извршниот одбро се врши и при истакнати 9 кандидатури на предложени кандидати/членови, додека не постои ограничување на максималниот број кандидати.

Собранието на Здружението не може да избере за член на Извршниот одбор лице – кое ги нема намирено сите финансиски и нефинансиски обврски кон Здружението до денот на изборот на Извршниот одбор.

За членови на Извршен одбор не може да се кандидираат кандидати за Претседател на Здружението и вработените во Стручната служба на Здружението (ако се формира), како и лица кои извршуваат функција во политичка партија.

**Член 9**

Избраните членови на Извршниот одбор и Претседателот на Извршниот одбор, се должни да одржат конститутивна седница веднаш по завршувањето на изборното собрание, а доколку тоа не е можно од објективни причини, тогаш истото треба да биде сторено во рок од 3 дена.

**ОБВРСКИ НА ЧЛЕНОВИТЕ НА ИО И ПРИСУСТВО НА СЕДНИЦИ НА ИЗВРШНИОТ ОДБОР**

**Член 10**

Секој член на Извршниот одбор има задолженија и обврски утврдени со Статутот и со други акти.

Членот на Извршен одбор е должен активно да партиципира во работата на Извршниот одбор и неговото постапување да биде мотивирано од совесност и чесност.

Членот на Извршниот одбор потребно е редовно да присуствува на седницата на Извршниот одбор.

**Член 11**

Доколку членот на Извршниот одбор неоправдано отсуствува повеќе од три пати во текот на една мандатна година, мандатот на членот во Извршниот одбор престанува.

Мандатот на останатите членови продолжува, а доколку со ова бројот на членови во Извршниот одбор падне под минималниот број определен со Статутот, нов член на Извршниот одбор ќе се избере на следното Собрание.

**СЕДНИЦИ НА ИЗВРШНИОТ ОДБОР**

**Член 12**

Извршниот одбор се одржува по потреба, а најмалку четири пати во една година. Конститутивната седница не се смета за редовна работна седница. Првата редовна работна седница на Извршниот одбор мора да се одржи во рок кој е оптимален во однос на обврските кои му се дадени на Извршниот одбор со Статутот или со одлуки на Собранието, а кои обврски се поврзани со посебни рокови.

Редовните седници на Извршниот одбор ги свикува и со нив раководи Претседателот на Извршниот одбор или во негово отсуство Потпретседателот на ИО , односно лицето кое тој ќе го определи.

Членовите на Извршниот одбро се известуваат за одржувањето на седницата најмалку три дена пред нејзиното одржување во рамки на кој рок се доставуваат и материјалите за седницата.

Предлог за свикување на вонредна седница може да дадат минимум 3 члена на Извршниот одбор и Претседателот.

Претседателот е должен да свика седница во рок од пет дена од денот кога е поднесено барање.

Свикувањето се врши со покана со време, место и предлог дневен ред на седницата.Извршниот одбор може да работи и полноважно да одлучува доколку повеќе од половина членови на Извршниот одбор се присутни на седницата.

Извршниот одбор работи и донесува одлуки според Правилник за работа.

На седниците на Извршнот одбор може да присуствува и член од Стручната служба (доколку се основа), како и секој раководител на проект, но нема право на одлучување. На седниците на Извршниот одбор, по потреба и покана од Извршниот одбор можат да присуствуваат и други лица поврзани со активностите на Здружението, без право на глас.

Извршниот одбор своите одлуки ги носи со мнозинство гласови.

За работата на седниците се води записник кој се усвојува на следната седница на одборот.

Претседателот на Извршниот одбор може да свика и вонредна седница на Извршен одбор по сопствена иницијатива доколку тоа го налагаат потребите, според услови утврдени со Статутот и ако тоа го побараат најмалку една третина од членовите на Управниот одбор. Вонредната седница на Извршен одбор се свикува најмалку 24 часа пред нејзиното одржување.

**Член 13**

Седниците на Извршен одбор се одржуваат во просториите на Здружението или во друга претходно обезбедена просторија од страна на Здружението, а за што членовите на Извршен одбор ќе бидат известени најмалку три дена пред одржување на седницата. Седниците се одржуваат на секои два месеци и тоа последната недела од вториот месец. Седниците на Извршниот одбор ги подготвува Претседателот на Извршниот одбор.

Подготовката ги опфаќа следните работи:

- Утврдување дневен ред;

- Подготовка на писмени материјали за седниците;

- Поканување/известување на членовите на Извршниот одбор и други лица (по потреба) за времето и за местото на одржување на седницата.

При утврдување на дневниот ред ќе бидат земени предвид предлозите кои навремено ги предложиле членовите на Извршниот одбор, а најдоцна три дена пред одржување на седницата. Во случај да се бара нова точка на дневен ред за која е потребна претходна подготовка (разгледување на материјали, анализи и сл.) истата ќе се разгледува на следната седница на Извршен одбор.

Свикувањето и доставата на материјалите за седниците се врши по електронски пат на адресата која секој член ја доставил како наменска.

**ВОДЕЊЕ СЕДНИЦИ НА ИЗВРШНИОТ ОДБОР**

**Член 14**

Седниците на ИО ги води Претседателот на ИО на Здружението.

Во случај на отсуство на претседателот седница може да ја води Потпретседателот или друг член овластен од Претседателот.

За текот на седницата се води записник од член на Извршниот Одбор кој ќе биде назначен на состанокот од страна на Претседателот.

Во двата случаи записникот се доставува на одобрување до Претседателот на Извршниот одбор најдоцна три дена пред одржување на наредната седница на Извршен одбор.

Записникот се става на гласање за усвојување на следната седница на Извршен одбор.

**ТЕК НА СЕДНИЦА НА ИЗВРШНИОТ ОДБОР**

**Член 15**

Извршниот Одбор може да работи и полноважно да одлучува со работен кворум од 4-5 присутни члена (зависно од членови на ИО, 7-9), поточно ако на седницата присуствуваат мнозинство од вкупниот број избрани членови на ИО.

Гласањето на седниците е јавно, освен ако ИО не одлучи по одделни прашања гласањето да биде тајно.

**Член 16**

За присутноста на членовите на ИО се води евиденција.

Евиденцијата од став 1 на овој член ја води Потпретседателот. Лицето кое претседава со седниците го известува ИО кои членови се поканети да присуствуваат на седницата и кои членови го најавиле своето отсуство. Ако на почетокот на седницата се утврди дека не постои кворум, седницата се одложува, но не поскоро од 3 дена, ни подоцна од 8 дена, со истиот дневен ред.

Ако во текот на траењето на седницата се утврди дека нема кворум, истата се прекинува и се презакажува за одредено време, ден и час, со преостанатиот дел од дневниот ред, а во согласност со механизмот од претходниот став на овој член.

**Член 17**

Пред да се премине на утврдување на дневниот ред на седницата се усвојува записникот од претходната седница. Секој член може да стави забелешка на записникот и да бара во истиот да се извршат одредени измени или дополнувања.

Предложениот дневен ред може да се измени и да се дополни на почетокот на седницата на ИО во поглед на редоследот или со предлагање нови точки.

**Член 18**

За секоја точка од дневниот ред се отвора расправа. Лицето кое претседава со седницата ја заклучува расправата откако ќе утврди дека повеќе нема пријавени учесници за дискусија.

По исцрпувањето на дискусијата за секоја точка од дневниот ред се одлучува, односно заклучува по истата по пат на гласање, а ако за тоа нема потреба, тогаш единствено се констатира дека е пренесена информација.

Извршниот одбор носи одлуки, препораки, предлози (вклучително и предлог-одлуки за усвојување на Собрание), заклучоци и усвојува или изготвува информации.

**Член 19**

На седницата на ИО никој не може да говори пред да побара и да добие збор од лицето кое претседава со седницата.

Лицето кое претседава со седницата на учесниците во расправата им дава збор според редоследот на пријавувањето. Лицето кое претседава со седницата може да му даде збор и на секој присутен на седницата кој не е член на ИО, а истиот е поканет на седницата. Учесникот во расправата може да говори само за прашање кое е на дневен ред, а во случај да се оддалечи од дневниот ред лицето кое претседава со седницата ќе го предупреди неговото излагање да биде во рамките на точката од дневниот ред, во спротивно може да му го одземе зборот.

За одржување на редот на седницата се грижи лицето кое ја води седницата. За повреда на редот на седницата лицето кое ја води седницата може да го опомене и да му го одземе зборот на учесникот во расправата.

**ПОСТАПКА ЗА ЕЛЕКТРОНСКО ГЛАСАЊЕ**

**Член 20**

Доколку за одржување седница на ИО не може да се обезбеди потребниот кворум, а заради непречено и ефикасно спроведување на активностите на Здружението, може да се спроведе електронско гласање (гласање преку електронска пошта) од страна на членовите на ИО. Електронско гласање ќе се применува селективно. Претседателот на ИО во зависност од природата и од итноста на прашањата од дневниот ред за секој случај поединечно одлучува дали ќе се спроведе електронско гласање или повторно ќе ја свика истата седница на Извршниот одбор.

Претседателот на Извршниот одбор може да одлучи електронското гласање да се спроведе за сите или само за поединечни точки од дневниот ред. Оние точки од дневниот ред за кои нема да се спроведе електронско гласање ќе бидат ставени на дневниот ред за следната седница. Гласањето преку електронска пошта ќе има иста правна сила и обврзувачко дејство, како и гласањето извршено на седница на ИО.

**ЗАВРШНИ ОДРЕДБИ**

**Член 21**

Измените и дополнувањата на овој Правилник се вршат на начин и со постапка како и за неговото донесување. Измени и дополнувања на овој Правилник можат да поднесат:

* претседателот на ИО;
* членовите на ИО;
* редовните членови на Здружението.

**Член 22**

Овој Правилник влегува во сила со денот на неговото донесување/усвојување од Собрание.

Скопје, \_\_\_\_\_\_\_\_\_\_\_\_\_\_\_\_\_\_ год.

Претседател,

\_\_\_\_\_\_\_\_\_\_\_\_\_\_\_\_\_\_\_\_\_\_

1. Овој документ не претставува официјален образец, неговата содржина може да се користи само како идеја што здружението треба да ја прилагоди зависно од своите цели, структура, организираност и тн. [↑](#footnote-ref-1)
2. При составување на правилникот за работа на Извршниот одбор, секогаш да се внимава да биде во согласност со она што е превидено во Статутот. Она што не е уредно во Статуот може да се доуреди со овоој правилник. [↑](#footnote-ref-2)